זלמן עינב

זלמן ענב (1 בדצמבר 1928 – 7 בספטמבר 2025) היה אדריכל ישראלי.

ביוגרפיה
ענב נולד נולד לפרומה ולמרדכי ענב (טריבטש), במשפחה בת ארבעה ילדים, שעלתה בתחילת שנות ה-20 מגומל (כיום בבלארוס), על רקע רדיפתו של סבו, שהיה מנשביק. הוריו עברתו את שם משפחתם זמן קצר לאחר הקמת המדינה. גדל בשכונת מנשייה, על גבול יפו ותל אביב. אביו היה קצב במקצועו (בעל חברת הבשר "הגיינה") ואמו עקרת בית. ב-1946 הצטרף לשורות הפלמ"ח, שם שירת בפלי"ם. בין השנים 1947–1948 פעל בתפקיד ראש מטה "שורות המגינים במחנות קפריסין. במהלך מלחמת העצמאות שירת בחטיבת הנגב. במהלך שירותו הצבאי הכיר את האלופים ובהם אריאל שרון אליו הצטרף בחפ"ק במהלך מלחמת יום כיפור ואף תכנן את ביתו בחוות השקמים, רחבעם זאבי, עזר ויצמן משה דיין – שלכולם תכנן את בתיהם הפרטיים.

ב-1950 החל את לימודי האדריכלות בטכניון בחיפה שם היה במחזור עם אדריכלים כמו צבי הקר ודן איתן. ב-1955 סיים את לימודיו ופנה ללימודי המשך בלונדון שם התמחה באדריכלות באזורים טרופיים בבית הספר לארכיטקטורה של איגוד הארכיטקטים . עם שובו ארצה הצטרף לחבר האדריכלים שבראשו עמד האדריכל דב כרמי. בסוף שנות ה-50 הצטרף לשני אחיו הגדולים, שניהלו בשותפות עם יוסי הראל מפעל מצליח לבשר באתיופיה. ענב הגיע לאדיס אבבה ופתח משרד עם שותף מקומי שהיה האדריכל הממשלתי, וכך התקרב ענב אל ראשי השלטון באתיופיה, נפגש מספר פעמים עם הקיסר היילה סילאסי, ונכדו של הקיסר הפך לחברו הקרוב. הוא היה אחד מנציגי אתיופיה בקונגרס של האו"ם על בעיות שיכון באפריקה. ענב פתח משרד גם בזמביה ובקניה ובמדינות אחרות באזור. בסך הכול עבד באפריקה שבע שנים, משרדו באתיופיה תכנן שכונות מגורים ומבני ציבור לאומיים ברחבי האזור.

לאחר שחזר לישראל פתח משרד עצמאי ועסק בעיקר בתכנון מבני ציבור. בשנות ה-80 חבר לאחיו, שמואל ענב, שהיה סוחר קרקעות ויזם את הקמתן של התיישבויות ביהודה ושומרון. ענב תכנן את ההתנחלויות כפר אדומים, אפרת וקרני שומרון. בנוסף תכנן את רמת קדרון, התנחלות שתוכננה לקום כ-6 ק"מ מזרח לבית לחם בשטח העיירה עובידייה, ביוזמה פרטית של אחיו שמואל ענב ואנשי עסקים נוספים שטענו שרכשו קרקעות במקום. לאחר שכ-300 בתים ומגרשים ביישוב נמכרו עוד לפני שהחלה הבנייה, התברר כי הקרקעות לא היו שייכות ליזמים, היוזמה הייתה הונאה והפרויקט בוטל.

במהלך 40 שנות עבודתו כאדריכל עצמאי תכנן ענב פרויקטים רבים בישראל, חלקם הגדול בתחום הביטחוני, וכן תכנן בכל רחבי העולם: באיראן, במצרים, בסין, באוגנדה, ביוון, בטורקיה, בזמביה ובאתיופיה.

חיים אישיים
היה נשוי לאדריכלית רות ענב שהייתה שותפתו למשרד. התגורר בתל אביב.

אחיו הגדול היה איש העסקים שמואל (מוליק) עינב.

פרויקטים נבחרים
 מוזיאון הלוחם היהודי במלחמת העולם השנייה, לטרון (בשיתוף אדריכל חיים דותן).
 יד לבנים ויד חיל החימוש, נתניה
 מבנים במוזיאון ארץ ישראל, תל אביב.
 מוזיאון ומרכז הנצחה לחיל השריון, לטרון.
 יד חיל השלישות, לטרון.
 ארמון הקיסר, אדיס אבבה, אתיופיה.
 משרד החוץ, אדיס אבבה, אתיופיה.
 בית הספר למדעי המתמטיקה, אוניברסיטת תל אביב.
 מכון לתורה ובית מדרש, אוניברסיטת בר-אילן.
 הפקולטה למדעי הרוח, אוניברסיטת בר-אילן.
 מכללת שנקר, רמת גן.
 תחנת הממסר ללוויינים, עמק האלה.
 מפעל "יפאורה שוופס", רחובות.
 מפעל סאיקלון מוצרי תעופה, כרמיאל.

קישורים חיצוניים
 מיכאל יעקובסון, מוזיאון חדש באתר הנצחה לטרון: מוזיאון הלוחם היהודי, באתר Xnet, 13 בפברואר 2012
 מיכאל יעקובסון, סיבוב בבניין המכון הגבוה לתורה באוניברסיטת בר-אילן, באתר 'חלון אחורי', 9 בינואר 2026

 עדותו על פעילותו בפלי"ם, אתר הפלי"ם

הערות שוליים

קטגוריה:אדריכלים ישראלים
קטגוריה:אנשי היישוב ילידי הארץ
קטגוריה:לוחמי הפלמ"ח
קטגוריה:בוגרי הטכניון - מכון טכנולוגי לישראל: אדריכלות
קטגוריה:ישראלים שנולדו ב-1928
קטגוריה:ישראלים שנפטרו ב-2025